३४ औं राष्ट्रिय भलिबल : तीन प्रदेशसहित पुलिसको जित
घरेलु टोली कर्णाली प्रदेशले ३४ औं राष्ट्रिय भलिबल प्रतियोगितामा शनिबार मधेश प्रदेशलाई सोझो सेटमा पराजित गरेको छ । कर्णालीले २५–२०, २५–२१, २५–१७ को सोझो सेटमा जित निकालेको हो ।
सुर्खेत — घरेलु टोली कर्णाली प्रदेशले ३४ औं राष्ट्रिय भलिबल प्रतियोगितामा शनिबार मधेश प्रदेशलाई सोझो सेटमा पराजित गरेको छ । कर्णालीले २५–२०, २५–२१, २५–१७ को सोझो सेटमा जित निकालेको हो ।शुक्रबार कर्णालीले पहिलो खेल आर्मीसँग ३–० को सोझो सेटमा गुमाएको थियो । शुक्रबार नै मधेशले सुदूरपश्चिमलाई ३–२ को सेटमा हराएको थियो ।शनिबारको दोस्रो खेलमा नेपाल पुलिस क्लबले लुम्बिनी प्रदेशलाई २५–१४, २५–१७, २५–२१ ले हरायो । कोशी प्रदेशले बागमती प्रदेशमाथि ३–० को सोझो सेटमै जित निकाल्यो । गण्डकीले सुदूरपश्चिम प्रदेशमाथि ३–१ को सेटमा जित पाएको थियो । पहिलो र दोस्रो सेट २५–२०, २५–१८ ले सहजै आफ्नो पक्षमा पारेको गण्डकीले तेस्रो सेट २२–२५ ले गुमायो । प्रतिस्पर्धात्मक चौथो सेटमा २५–२२ ले आफ्नो पक्षमा पार्दै गण्डकीले ३ अंक बटुल्यो ।आइतबार वाग्मती प्रदेश र पुलिस क्लब भिड्नेछन् । गण्डकी र मधेश प्रदेश, एपीएफ र लुम्बिनी तथा सुदूरपश्चिम र त्रिभुवन आर्मीबीच पनि खेल हुने आयोजक नेपाल भलिबल संघले जनाएको छ ।